Zelenski îi cheamă pe Biden și Xi la summitul pentru pace din Elveția. Putin a spus că nu participă
Data actualizării: Data publicării:
Președintele ucrainean Volodimir Zelenski a făcut un apel, duminică, adresat președintelui american Joe Biden și liderului chinez Xi Jinping, să se alăture viitorului summit pentru pace din Elveția, programat să aibă loc pe 15 şi 16 iunie. Mesajul a fost transmis în limba engleză, printr-un videoclip postat pe X, în care este arătat dezastrul făcut de ruși la Harkov.
Forțele Moscovei au avansat în ultimele săptămâni pe câmpul de luptă și au intensificat atacurile aeriene asupra orașelor, iar Kievul speră că întâlnirea din iunie din Elveția va contribui la creșterea presiunii internaționale asupra președintelui rus Vladimir Putin, notează Reuters.
Într-un videoclip, în limba engleză, înregistrat în mijlocul rămășițelor carbonizate ale unei tipografii distruse joi într-un atac aerian rusesc, Zelenski a spus că summitul va „arăta cine în lume vrea cu adevărat să pună capăt războiului”.
„Fac un apel la liderii lumii care sunt încă în afara eforturilor globale ale Summit-ului pentru pace, la președintele Biden, liderul Statelor Unite, și la președintele Xi, liderul Chinei”, a spus el.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
„Nu există nicio națiune care să poată opri un astfel de război singură, fără ajutor. Este nevoie de implicarea liderilor mondiali. Rusia vrea un dialog? Ucraina are cea mai mare experiență din lume cu minciunile Rusiei în timpul negocierilor. Și tocmai de aceea sunt necesare eforturi globale. Eforturile majorității globale sunt cea mai bună garanție că toate angajamentele vor fi îndeplinite. Vă rugăm să susțineți Summit-ul pentru pace cu participarea dvs.”, a mai transmis președintele ucrainean.
Conferinţa va avea loc la Lucerna, în centrul Elveţiei.
Elveţia a extins invitaţiile de participare la peste 160 de delegaţii, dar Rusia nu a fost invitată "în acest stadiu", a indicat site-ul guvernului dedicat evenimentului la începutul lunii mai.
Printre invitaţi se numără statele membre ale G7, G20, BRICS, multe alte ţări de pe toate continentele, precum şi UE, trei organizaţii internaţionale (ONU, OSCE şi Consiliul Europei) şi doi reprezentanţi ai lumii religioase (Vaticanul şi Patriarhul Ecumenic al Constantinopolului).
Vladimir Putin susține că nu are cu cine să negocieze un acord de pace, din moment ce mandatul președintelui Ucrainei a expirat și nu au fost organizate noi alegeri.
Kremlinul a declarat în repetate rânduri că nu va participa la nicio negociere dacă Kievul nu este de acord cu anexarea de către Rusia a aproximativ 20% din teritoriul ucrainean pe care ea îl ocupă în prezent.
Duminică, Zelenski a declarat că "peste 80 de ţări şi-au confirmat prezenţa".